Σχεδιασμός και ανάπτυξη εκπαιδευτικού λογισμικού για την εξ' αποστάσεως εκπαίδευση στη βασική υποστήριξη της ζωής
Authors: Τσαλουκίδης Νικόλαος 
Published: September 2021

Εισαγωγή: Μια από τις πιο κοινές αιτίες θανάτου παγκοσμίως αποτελεί η αιφνίδια καρδιακή ανακοπή. Η άμεση και ορθή αντιμετώπισή της μέσα σε μερικά λεπτά αυξάνει το προσδόκιμο επιβίωσης των θυμάτων. Για να επιτευχθεί αυτό πρέπει να υπάρξει μαζική εκπαίδευση τόσο των επαγγελματιών υγείας όσο και των πολιτών. Η αυξανόμενη χρήση της τεχνολογίας στην εκπαίδευση και η μαζική πρόσβαση πολιτών σε αυτήν μπορούν να έχουν ως αποτέλεσμα τη γρήγορη, οικονομική και αξιόπιστη εκπαίδευση των εκπαιδευόμενων με τη χρήση των νέων τεχνολογιων.Σκοπός: Σκοπός της έρευνας είναι η δημιουργία του κατάλληλου εκπαιδευτικού υλικού με τη χρήση εκπαιδευτικού λογισμικού (authoring tool) για την Εξ’ Αποστάσεως Εκπαίδευση επαγγελματιών υγείας και πολιτών στην Καρδιοαναπνευστική Αναζωογόνηση. Παράλληλα στοχεύει στην αξιολόγηση του εκπαιδευτικού αποτελέσματος, με τη χρήση κατάλληλων εργαλείων για την αντικειμενική μέτρηση των δεδομένων, καθώς και στη μελέτη κόστους - αποτελεσματικότητας της εκπαιδευτικής διαδικασίας συγκρίνοντας δύο εκπαιδευτικές μεθόδους, την Εξ’ Αποστάσεως Εκπαίδευση με την κλασική παραδοσιακή εκπαίδευση.Υλικό και Μέθοδος: Στην παρούσα έρευνα μελετώνται δύο ομάδες εκπαιδευομένων (ομάδα ελέγχου και ομάδα στόχου). Η ομάδα ελέγχου εκπαιδεύτηκε δια ζώσης, ενώ η ομάδα στόχου με τη μέθοδο της Εξ’ Αποστάσεως Εκπαίδευσης. Στην Εξ’ Αποστάσεως Εκπαίδευση χρησιμοποιήθηκε κατάλληλη εκπαιδευτική εφαρμογή, η οποία σχεδιάστηκε αποτελεσματικά για την εκπαίδευση των χρηστών. Τα αποτελέσματα της εκπαιδευτικής διαδικασίας καταγράφηκαν τόσο σε επίπεδο θεωρητικών γνώσεων με την απάντηση ερωτηματολογίου 20 ερωτημάτων πολλαπλής επιλογής όσο και σε επίπεδο δεξιοτήτων με την καταγραφή τους από ειδικό πρόπλασμα με τη χρήση λογισμικού καταγραφής. Τα δεδομένα αναλύθηκαν με τη χρήση στατιστικού πακέτου επεξεργασίας. Επίσης κοστολογήθηκαν και οι δυο εκπαιδευτικές μέθοδοι και στη συνέχεια έγινε σύγκριση του κόστους και της εκπαιδευτικής αποτελεσματικότητας της καθεμιάς από αυτές.Αποτελέσματα: Τα αποτελέσματα δεξιοτήτων όπως αυτά καταγράφηκαν από το λογισμικό του προπλάσματος είναι παρόμοια και δεν υπάρχει στατιστική διαφορά. Όσον αφορά το επίπεδο των θεωρητικών γνώσεων οι εκπαιδευόμενοι με τη μέθοδο της Εξ’ Αποστάσεως Εκπαίδευσης έχουν καλύτερα αποτελέσματα (Δια Ζώσης 74,3%, e-Learning: 95,2%, P<0,001). Σύμφωνα με τον δείκτη Κόστους -Αποτελεσματικότητας ICER Interdental Cost-Effectiveness Ratio) για το θεωρητικό επίπεδο όσο και για το επίπεδο των δεξιοτήτων η Εξ’ Αποστάσεως Εκπαίδευσης είναι αποτελεσματικότερη συναρτήσει του κόστους από αυτή της Δια Ζώσης Εκπαίδευσης. Συζήτηση – ΣυμπεράσματαΟι δύο εκπαιδευτικές μέθοδοι προσφέρουν παρόμοια εκπαιδευτικά αποτελέσματα τόσο σε θεωρητικό όσο και σε επίπεδο δεξιοτήτων. Το κόστος της Εξ’ Αποστάσεως εκπαίδευσης είναι σαφώς μικρότερο σε σχέση με το κόστος της Δια Ζώσης Εκπαίδευσης. Η αποτελεσματικότητα των δύο μεθόδων συναρτήσει του κόστους δείχνει ότι τόσο στο θεωρητικό όσο και στο επίπεδο δεξιοτήτων υπάρχει προβάδισμα της Εξ’ Αποστάσεως Εκπαίδευσης. Είναι σαφές ότι προγράμματα Εξ’ Αποστάσεως εκπαίδευσης στην Καρδιοαναπνευστική Αναζωογόνηση μπορούν να καλύψουν το εκπαιδευτικό κενό από τη μια και να εκπαιδεύσουν μαζικά τόσο επαγγελματίες υγείας όσο και πολίτες περιορίζοντας το κόστος σε όλα τα επίπεδα.